Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 544/13/2202	Galanta, 23.6.2014
EEČ : 2-17-219-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
napriek tomu že v zmysle Zákona o rodine, rozsudku Okresného súdu v Šali sp. zn. Nc/496/2002 (právoplatného 30. 09. 2002), na to nadväzujúceho rozsudku Okresného súdu v Galante sp. zn. 13P/428/2007 zo dňa 30. 01. 2008 (právoplatného dňa 13. 02. 2008) bol zaviazaný prispievať na výživu svojej dcéry XXXXX, nar. XXXXX, bytom u matky – oprávnenej XXXXX, bytom XXXXX, ul. XXXXX 1946/7 sumou 99,58 Eur (3.000,- Sk) mesačne s účinnosťou od 01. 02. 2008, vždy do 15-teho dňa toho ktorého mesiaca vopred k rukám oprávnenej, túto svoju povinnosť si od júna 2013 do súčasnosti plní nepravidelne (preukázateľne uhradil za toto obdobie tri splátky výživného v celkovej sume 300,- Eur), čím mu za sledované obdobie vznikol nedoplatok na výživnom vo výške 994,54 Eur vrátane mesiaca jún 2014 a to i napriek tomu, že v predchádzajúcich 24 mesiacoch bol za takýto čin rozsudkom Okresného súdu v Galante sp. zn. 29T 113/13, ktorý nadobudol právoplatnosť 10. 06. 2013 odsúdený,

lebo zanikla trestnosť činu

Odôvodnenie:
Vyšetrovateľ Okresného riaditeľstva PZ v Šali sp. zn. ORP-344/OVK-SA-2013 zo dňa 04.11.2013 začal podľa § 199 ods. 1 Trestného poriadku trestné stíhanie a zároveň podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy podľa § 207 ods. 1, ods. 3 písmeno c)  Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia. 

	Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa samotného obvineného, výpoveďou matky maloletého dieťaťa XXXXX, ako aj listinnými dôkazmi.  

 	Z podaného trestného oznámenia, ako aj z výsluchu oznamovateľky XXXXX v procesnom postavení svedka – poškodenej vyplýva, že obvinený si neplnil svoju vyživovaciu povinnosť na svoje maloleté dieťa XXXXX od mesiaca jún 2013 až doposiaľ, hoci bol k plneniu svojej vyživovacej povinnosti zaviazaný rozsudkom Okresného súdu Galanta sp. zn. 13P/428/2007 zo dňa 30. 01. 2008 právoplatného dňa 13. 02. 2008 a to mesačne sumou vo výške 99,58- Eur, vždy do 15. dňa toho ktorého mesiaca vopred k rukám matky. 

Obvinený XXXXX vo svojej výpovedi zo dňa 13.11.2013 uviedol, že si je vedomý svojej vyživovacej povinnosti a vie, že má zaostalosť na výživnom voči svojej dcére.  Zároveň obvinený pri svojom výsluchu uviedol, že je živnostníkom, ale jeho príjmy nepostačujú na riadne plnenie svojej vyživovacej povinnosti.  

Po skončení vyšetrovania bol na tunajšiu prokuratúru predložený vyšetrovací spis spolu s návrhom na konanie o dohode o vine a treste. Následne bol dozor vykonávajúcou prokurátorkou vytýčený termín vyššie označeného konania na deň 24.02.2014. Na uvedený termín sa dostavili obvinený XXXXX ako aj poškodená XXXXX, pričom obvinený požiadal o odročenie predmetného konania za účelom uhradenia svojho dlhu na výživnom. Žiadosti obvineného bolo vyhovené a ďalší termín bol vytýčený na deň 28.04.2014. S poukazom na skutočnosť, že obvinený ani do termínu ďalšieho konania svoj dlh na výživnom (v čase konania o dohode o vine a treste sumu vo výške 795,38, - Eur) neuhradil, bola s ním uzavretá dohoda o vine a treste a následne podaný návrh na schválenie dohody o vine treste na Okresný súd Galanta. Dňa 09. júna 2014 sa na Okresnom súde Galanta konalo verejné zasadnutie, ktorého predmetom bolo rozhodnutie o dohode o vine a treste.  Okresný súd Galanta podľa § 334 ods. 3 Tr. por. trestnú vec obv. XXXXX  vrátil tunajšej prokuratúre do prípravného konania, pretože obv. na verejnom zasadnutí predložil potvrdenie o uhradení zaostalého výživného vo výške 894,96, -Eur (vrátane mesiaca máj 2014) a z uvedeného dôvodu nesúhlasil s uzavretou dohodou o vine a treste.  Následne dňa 19. júna 2014 sa na Okresnú prokuratúru Galanta dostavil obvinený XXXXX a predložil potvrdenie o zaplatení výživného aj za mesiac jún 2014, pričom z uvedeného potvrdenia vyplýva, že k dnešnému dňu obvinený nemá žiadny dlh na výživnom a svoj dlh vo výške 994, 54,- Eur uhradil v plnom rozsahu. Za účelom preverenia predloženého potvrdenia bola dňa 19. júna 2014 zo služobného mobilu telefonicky kontaktovaná poškodená XXXXX, ktorá uviedla, že obvinený svoj dlh na výživnom uhradil v celom rozsahu a k dnešnému dňu jej nedlží žiadnu čiastku.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinený svojím konaním splnil podmienky  uvedené v ustanovení § 86 ods. 1 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

	Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hajnalka Lelkesová
prokurátorka